# Reflexionou christen var revolution Franç/Rann02

| ◄ D’al lenner | Reflexionou christen var Revolution Franç | Abrege eus a grimou ar Revolution  ► |
P’eur eta, ô va Doue, e teuyo an termen Ma velin c’hoas va c’hontre, douar ar Francisien ! Va c’horf zo pell diouto ; mes, nôs-de va speret, Gant qement o deus grêt din, a sonj enne bepret.
Pemp bloas zo dija achu ma zon deut da Vrô-Sauz : Pa zezir calz ar galon, e sqüizer o chortos ; Mes, herve’r brud a glêvàn, labour huanadi Am bo c’hoas, ha marteze biqen Franç na velin.
En bord an aud azezet bemdez var eur garec E sqüizàn va daoulagad, ouz o derchel fixet, Da c’hout ha me a velo eul lestr benac a Franç Éru evit annonç din qêlou va delivranç.
Mes, e mâ reus ar pec’het hac hini ar muntrou Hep na fin, na chenchamant, o ravaji va brô. Petra dal din-me pelloc’h sònjal tremen ar môr? Allas ! en Franç na souffrer na bêleg, na pastor.
Ah ! va maleur va-unan a vez nebeut a dra ; Mes maleur ar gristeniez, ennes eo a laca Da redec var va diou chod eur feunten a zaelou, Pa sònjàn en abandon eus va denvedigou.
Truezus eo va doare, ha pitoyabl va stat : Chasseet eus va c’hontre, ha collet va oll vat ; Mes ar chagrin am devor, eo clêvet a bep tu, Ar feiz, ar religion, en Franç a zo achu.
Ne allàn qet a gompren eur bobl qer gracius, Qen poli, qen amiabl, güechal qer vertuzus, En qen nebeut a amzer en deffe collet crenn Pep santimant a enor, e c’hisjou, e greden.
Da zizamma va c’halon, da æza va speret, E meus sònjet composi eur c’hantic brezonec, Var maleuriou an amzer, dre ma credàn e vo Util evit gloar Doue, ha profitabl d’am bro.
Dre agremant ar rimou, eur vouëz melodius E deus calmet avichou sperejou furius, Ha tennet huanadou deus calon eur mechant A vije bet difficil da c’hounit autramant.
Mar dezirit soulaji eur buguel a zo clàn, Invantit eur rismadel, canit eur son dezàn ; Frotit gant dexterite mel deus bordou an tas, Hac ec’h evo e remed, hep ma santo e vlas.
En dezir-ze, va broïs, e meus grêt ar verz-mâ, Da essa c’hoas ho counid ; mes na ouffen cana, Rac en eur vrô estranjour, va zeod stag ouz va staon, Va oll rimou zo chenchet en canticou a gaon.
Avoalc’h eo din rapporti ; clasqet eun all an ton Abominationou ar Revolution. Neb a eure ar c’hrimou a lezàn d’o c’hana ; Nemet re a velconi na meus eus o rima.
Tonniou ceder ha touchant, pellait eus va memoar, Ne ma mui amzer ar joa, mes hini ar glac’har ; Ne glêvan a bep costez nemet son an tocsin, Trompill ar brezel civil ha trouz ar guillotin.
Ne velàn nemet monstrou dirac va daoulagad ; Franç, goloed a bennou, ha rivierou a voad, Dre oll o tivoguedi : an oll zo gant maleur Gourvet en sqeud ar maro, hac o c’hortos e heur.
Dre urz tud veo a grimou, e reder d’an ifern, Evel pa na ve na corf, nac ene da espern. Ne fell dezo, er bed-mâ, na Roue d’o gouarn, Nac er bed all, ma elfent, Doue ebet d’o barn.
O remors ! preòn an ene ha compagnun ar c’hrim, Dibab din comzou picant hac heuill bremâ va rim ; Gra santout d’ar Francisien o dizurz milliguet, Ar sujet eus va daelou hac a rebech ar bed.
Disqüel dê ar grevustet eus o sacrilejou, Mes hep ho disesperi, rac Doue da viro ; D’am avisou charitabl mar prestont audianç, M’o distroyo, marteze, hac a ya da gommanç.